VSA-wette vir leeujag in SAArgieffoto van ‘n leeumannetjie in die natuur Foto: designerpoint, Pixabay Suid-Afrika se leeujagbedryf sal binnekort aan nuwe regulasies moet voldoen ná ŉ besluit deur die Amerikaanse regering om Afrika-leeus onder die Wet op Bedreigde Spesies te beskerm. Volgens die nuwe riglyne sal Amerikaanse jagters, wat leeutrofees wil terugbring huis toe, ŉ permit benodig, wat slegs uitgereik kan word indien die jagtog deel was van ŉ wetenskaplik gebaseerde bewaringstrategie wat die spesie in die natuur bevorder, het die natuurbewaringsorganisasie, die Vis en Wildlewediens gesê. Die nuwe beperkings sal Amerikaanse jagters ontmoedig om vir sport leeus in Suid-Afrika te kom jag, het Humane Society International in ŉ verklaring bygevoeg. Dié organisasie het gesê 620 van die 719 leeutrofees wat in 2014 na Amerika gebring is, kom uit Suid-Afrika. Meer as die helfte daarvan was leeus wat in aanhouding geteel is. Trofeejagters betaal tussen $18 000 en $24 000 (tussen R275 000 en R360 000) om ŉ vyfjarige mannetjie dood te maak. ŉ Agtjarige mannetjie met indrukwekkende maanhare kan tot $75 000 (meer as R1.1 miljoen) beloop, volgens professionele jagters. Talle leeus wat in Suid-Afrika gejag word, word glo in relatief klein, omheinde gebiede geskiet. Die leeus word in aanhouding groot en is gewoond aan mense. Hulle is dan maklike teikens binne ŉ beperkte spasie. “Daar is baie, baie ernstige besware oor mishandeling in die jagbedryf,” het Christina Pretorius, woordvoerder vir die Internasionale Fonds vir Dierewelsyn in Afrika, gesê. “Veral wat leeus betref wat in aanhouding grootgemaak word.”